ጠቅላይ ሚኒስትሩ በቤኒሻንጉል ጉምዝ ክልል ሕግ ማስከበር ባልቻሉ አመራሮች ላይ ዕርምጃ እንደሚወስድ አስታወቁ
ጠቅላይ ሚኒስትር ዓብይ አህመድ (ዶ/ር) በቤኒሻንጉል ጉምዝ ክልል ሕግ ማስከበር ባልቻሉ የክልልና የፌዴራል አመራሮች ላይ ዕርምጃ እንደሚወሰድ አስታወቁ፡፡ ጠቅላይ ሚኒስትሩ ይህንን ያስታወቁት በክልሉ ከመተከል ዞን ነዋሪዎች ጋር ማክሰኞ ታኅሳስ 13 ቀን 2013 ዓ.ም. ውይይት ሲያደርጉ ነው፡፡ውይይቱ የተዘጋጀው በመተከል ዞን በተደጋጋሚ ማንነትን መነሻ ያደረጉ ጥቃቶችን ለማስቆምና ዘለቄታዊ መፍትሔ ለማስገኘት ሲባል የተደረገ መሆኑን ለማወቅ ተችሏል፡፡በመተከል ዞን እያጋጠመ ያለውን ጥቃትና የፀጥታ ችግር ለማስቆም ጥረት መደረጉን፣ ነገር ግን ችግር ፈጣሪ በርካታ ተዋናዮች በመኖራቸው ምክንያት ጥቃቶችን ማስቆም ሳይቻል መቆየቱን ጠቅላይ ሚኒስትሩ አስረድተዋል፡፡አሁን ግን የሕግ ማስከበር ሥራው ከአድልኦ ፀድቶ በገለልተኝነት መከናወን እንዳለበት ጠቅላይ ሚኒስትሩ አሳስበው፣ ሕግ ማስከበር በማይችሉ የክልሉና የፌዴራል አመራሮች ላይ ተገቢው ዕርምጃ እንደሚወሰድ አስገንዝበዋል፡፡ መንግሥት እየወሰደው ባለውና በአካባቢው ከሚወስደው ዕርምጃ በተጨማሪ አስተማማኝ ሰላም እንዲሰፍን የአገር ሽማግሌዎች፣ የሃይማኖት መሪዎች፣ የወጣትና የሴቶች አደረጃጀቶች የበኩላቸውን ጥረት እንዲያደርጉ አሳስበዋል። እንዲሁም ዕርቀ ሰላምን ጨምሮ ሌሎች የመፍትሔ አቅጣጫዎችንም መጠቆማቸው ታውቋል፡፡ጠቅላይ ሚኒስትሩ በይፋዊ የፌስቡክ ገጻቸው፣ ‹‹ጠላቶች ኢትዮጵያን በብሔርና በሃይማኖት ለመከፋፈል ያላቸው ፍላጎት ዛሬም አልጠፋም፡፡ በፅናትና በአንድነት ስንታገለው ግን ይህ ፍላጎት መና ሆኖ ይቀራል፡፡ በወቅታዊ ጉዳዮች ላይ ከመተከል ነዋሪዎች ጋር ባደረግሁት ውይይት ያየሁት ሕዝባችን ለአንድነት፣ ለሰላም፣ ለልማትና ለብልፅግና ያለው ፍላጎት ከማንኛውም ከፋፋይ አጀንዳ ይበልጣል፡፡ ይኼንን ፅኑና አስተዋይ ሕዝብ ይዘን ችግሮችን እንዳይደገሙ አድርገን እንፈታቸዋለን፤›› ብለዋል፡፡ከጠቅላይ ሚኒስትሩ ጋር የተወያዩት የመተከል ዞን ነዋሪዎች በማኅበራዊ የትስስር ገጾች የሚተላለፉ ኃላፊነት የጎደላቸው መልዕክቶችና ሕወሓት ለዓመታት የፈጸመው ሴራ በአካባቢው ሁከት እንዲፈጠር የበኩላቸውን ድርሻ መጫወታቸውን ተናግረዋል፡፡ በተጨማሪም አሁን ድረስ ጥቃቶች እየተፈጸሙ መሆናቸውን በመጥቀስ መንግሥት ሕግ ማስከበር ላይ ተግቶ እንዲሠራ ጠይቀዋል፡፡